Federico Santander sørgede for 1-1 kort før tid mod APOEL, og dermed er FC København videre i Champions League. Manchester City hentede smal sejr.

FC København mødte onsdag aften APOEL i den skæbnesvangre returkamp i Champions League-kvalifikationen, hvor københavnerne havde en smal 1-0-sejr med i bagagen fra Telia Parken.

Ståle Solbakken havde valgt formstærke Andreas Cornelius i front som makker til Federico Santander, og angrebsparret fik hurtigt kombineret sig frem til en udmærket mulighed.

Blot tre minutter var nemlig spillet, da Santander forlængede en bold til Cornelius, der dog akkurat ikke kunne nå den. Det kunne han efter ni minutter, men her var APOEL-keeperen på plads med en redning.

Første halvleg blev dog mere en hårdt spillet dyst med masser af herretacklinger og hårde dueller, end det blev en chancerig affære.

Erik Johansson noterede sig et glimrende hovedstød kort før pausen, som APOEL fik afværget, mens cyprioterne pressede københavnerne godt tilbage i de sidste ti minutter. Stillingen var dog 0-0 ved pausen.

FCK kom stærkt ud til anden halvleg. Cornelius havde flere gode tilbud inden for et par minutter, men angriberen manglede den sidste skarphed for at sikre holdet den forløsende scoring.

Også Santander havde en stor hovedstødschance, men FCK fik ikke udnyttet deres chancer, og så skete det værst tænkelige for københavnerne.

Med tyve minutter igen blev Sotiriou stukket i dybden, og Robin Olsen kunne kun halvklare, og dermed gik bolden i mål til 1-0-føring stik imod spil og chancer.

FC København tog skeen i den anden hånd og pressede på for en livgivende udligning. Den kom med to minutter tilbage.

Santander fik masser af plads i feltet og sparkede en fladt spark af sted, som fik lov at sejle ind helt ude ved stolpen. 1-1 på Cypern, og det var nok til at sende FCK videre med 2-1 samlet.

Manchester City er også klar til Champions League-gruppespillet. Englænderne havde en 5-0-sejr fra første opgør mod Steaua Bukaret, og hjemme crusiede Pep Guardiolas tropper en 1-0-sejr i hus.

Joe Hart startede i målet i det, der formentlig kan være hans afskedskamp for klubben, og efter en målløs første halvleg var Fabian Delph på pletten efter en time. Delph headede bolden i mål og sikrede City en 1-0-sejr, som sender englænderne videre med 6-0 samlet.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)